Lungnalæknirinn Martin Tobin sagði fyrir dómi í gær að súrefnisleysi hefði orðið George Floyd að bana. Hann og aðrir læknar útiloka að ofskammtur lyfja hafi leitt til dauða hans.
Gærdagurinn var sá níundi í vitnaleiðslum í málinu gegn lögreglumanninum Derek Chauvin. Tobin sagði kviðdómnum að hann hafi horft á myndbandið af handtökunni á Floyd nokkur hundruð sinnum. Þar sést Chauvin þrýsta hné sínu að hálsi Floyd í um níu mínútur. Lengst af biðst Floyd vægðar og kvartar ítrekað undan því að ná ekki andanum. Tobin sagði Floyd hafa átt erfitt með andardrátt vegna þess að andlit hans nam við götuna, handjárnaður fyrir aftan bak, á meðan Chauvin þrýsti á hás hans og aðrir lögreglumenn voru á baki hans.
Tobin þvertók einnig fyrir að undirliggjandi sjúkdómar ásamt áhrifum ólöglegra lyfja á borð við amfetamín og fentanýl hafi valdið dauða hans. Tobin sagði að aðfarir Chauvins myndu einnig draga heilbrigðan mann til dauða. Hvað lyf varðar sagði Tobin að fentanýl ætti það til að veikja öndun, en öndun Floyds hafi virkað eðlileg áður en hann leið út af og lést.
Eiturefnafræðingurinn Daniel Isenschmid sagði kviðdómi einnig að fremur lítið hafi verið af fentanýli í blóði Floyds. Þau halda áfram í dag. Chauvin neitar sök í málinu. Hann á yfir höfði sér allt að 40 ára fangelsi verði hann dæmdur fyrir alvarlegasta ákæruefnið, morð af annarri gráðu.